|  |  |
| --- | --- |
| **,**  **IZVJEŠĆE O PROVEDENOM E-SAVJETOVANJU S JAVNOŠĆU**  **U POSTUPKU DONOŠENJA**  **Akcijskog plana energetske učinkovitosti Grada Pule za**  **2022. - 2024.**  **Nositelj izrade izvješća: Grad Pula - Pola, Upravni odjel za prostorno planiranje i zaštitu okoliša**  **Pula, 29.6.2022. godine** | |
| Naziv akta za koji je provedeno savjetovanje s javnošću | Nacrt Akcijskog plana energetske učinkovitosti Grada Pule 2022. - 2024. |
| **Naziv tijela nadležnog za izradu nacrta / provedbu savjetovanja** | Upravni odjel za prostorno planiranje i zaštitu okoliša |
| **Razlozi za donošenje akta i ciljevi koji se njime žele postići uz sažetak ključnih pitanja** | Sukladno odredbama Zakona o energetskoj učinkovitosti (NN 127/14, 116/18, 25/20, 32/21, 41/21) svaka županija u Republici Hrvatskoj, kao i veliki gradovi u obvezi su izraditi Akcijski plan energetske učinkovitosti.  Akcijski plan energetske učinkovitosti Grada Pule 2022. - 2024. sadrži opće podatke o obvezniku planiranja, analizu potrošnje energije u javnih javnim zgradama pod upravljanjem obveznika planiranja, analizu potrošnje energije u sustavu javne rasvjete, analizu potrošnje energije voznog parka obveznika planiranja i plan mjera energetske učinkovitosti za razdoblje od 2022. do 2024. godine. |
| **Objava dokumenata za savjetovanje**  **Razdoblje provedbe savjetovanja** | https://www.pula.hr/hr/eusluge/ekonzultacije/ekonzultacije-u-tijeku/75/nacrt-akcijskog-plana-energetske-ucinkovitosti-grada-pule-za-razdoblje-od-2022-do-2024-godine/ |
| Internetsko savjetovanje s javnošću provedeno je u razdoblju od 11. svibnja 2022. do 11. lipnja 2022. godine. |
| **Pregled osnovnih pokazatelja uključenosti savjetovanja s javnošću** | U za to propisanom roku zaprimljeni su prijedlozi 2 sudionika. |
| **Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje** | ***Prijedlog br.1*** *– Milan Nenezić, od 16.05.2022.*  Kompletan tekst Prijedloga br. 1 u prilogu je ovog Izvješća, a u nastavku se daje Izvješće sukladno predloženom:   * *Stavak 2.1 "potrošnja energije po objektima ": u grafičkom dijelu prikaza nisu prikazani svi korisnici kao u tabličnom.*   Prihvaća se, u grafičkom prikazu su izvršene korekcije te su prikazani svi korisnici, istovjetno tabličnom prikazu.   * *Stavak 3 "analiza potrošnje u javnoj rasvjeti": Nisu navedene sve ceste u gradu Puli koje imaju javnu rasvjetu, navedena je dva puta ulica "RIJEKASKA, 52100 PULA - POLA" koja u gradu Pula ne postoji.*     Prijedlog se prihvaća, izvršena je korekcija lapsusa u pismu krivog naziva ulice ispravnim – Zadarska.  Za javnu rasvjetu daje se pojašnjenje da su u analizi uzeti podatci javne rasvjete sukladno službenom Izvještaju o provedenom energetskom pregledu kojim raspolažemo a koji sadrži potrebne podatke za analizu potrošnje propisanu Pravilnikom o sustavu za praćenje, mjerenje i verifikaciju ušteda energije (Narodne novine RH br. 98/21). Popis po kojem je izvršen izračun je zapravo popis mjernih mjesta za javnu rasvjetu, iako je imenovan po nazivima ulica isti se nužno ne odnosi samo na tu ulicu, odnosno neke se ulice iz tog razloga navedene u više navrata.  ***Prijedlog br.2*** *– Elena Puh Belci, Predsjednica KV IDS-ISU-PIP-ZELENI od 10.06.2022.*  Kompletan tekst Prijedloga br. 2 u prilogu je ovog Izvješća, a u nastavku se daje Izvješće po točkama predloženih mjera:   * *1. Sufinanciranje kupnje električnih vozila, skutera, romobila, bicikli i motora*   Prijedlog se prihvaća.  Slijedom navedenog postojeća mjera br. 7 dopuniti će se uvođenjem sufinanciranja za skutere i motore.  Inicijalni odabir sufinanciranja samo električnih bicikli vezan je svakako za ekološki aspekt ovog načina prometovanja, ali i za zdravstveni aspekt, kojeg, uz pješačenje, jedini ima.  Međutim, kako je za ostvarenje ušteda jedino bitan ekološki aspekt mjera se dopunjava uvođenjem sufinanciranja kupnje električnih motora i skutera.  Sagledavajući sve predložene kategorije vozila izuzimaju su električna vozila kao najskuplja kategorija, obzirom na mogućnost njihovog stimulativnog financiranja putem FZOEU kako za poslovne tako i za fizičke osobe, te romobili kao cjenovno najpovoljnija kategorija pa time i dostupna za kupnju i bez sufinanciranja.   * *2. Izrada studije o izgradnji stanica za punjenje električnih vozila, skutera, romobila, bicikli i motora*   Ne prihvaća se.  Naime, obzirom na recentno uvedene promjene prometne dinamike u gradu kroz organizaciju novih parkirnih zona i promjenu prometnih kretanja i drugih mjera analizu prostora za nove stanice oportunim se smatra predmetno razmatrati po ustaljenju novih tokova koji će utjecati na pravilan odabir lokacija.  U kontekstu ovog Akcijskog plana navedena aktivnost se sagledava kao pripremna aktivnost za buduću mjeru za Akcijski plan u sljedećem periodu a ukoliko to bude prije isteka implementacijskog perioda ovog Akcijskog plana, izvršit će se njegovo revidiranje dodavanjem nove mjere s egzaktnim podatcima i vjerodostojnom financijskom konstrukcijom za realizaciju.   * *3. Gradnja stanica za električno punjenje vozila, skutera, romobila…* * *4. Izgradnja nove stanice za punjenje električnih vozila za poslovne subjekte*   Ne prihvaća se.  Predložene mjere 3 i 4 sastavni su dio mjera predviđenih u sklopu u Planu održive mobilnosti Grada Pule - Mjera 2.7. Nadalje, kako je to navedeno u odgovoru na prethodni prijedlog (br.2), potrebni odgovori o lokacijama, broju potrebnih stanica te mogućim vidovima investiranja i suradnje s opskrbljivačima energije razmatrati će se tijekom nadolazećeg perioda.   * *5. Zamjena postojećih službenih vozila i kupovina novih učinkovitih vozila – obnova Gradske uprave i Gradskih ustanova/poduzeća*   Ne prihvaća se.  Predložena mjera već je sadržana u Mjeri 2.8 Plana održive urbane mobilnosti Grada Pule.  Zamjena voznog parka dugotrajan je proces koji još nije započeo, a implementacijsko razdoblje ovog Akcijskog plana odnosi se na kratko razdoblje od svega 3 godine pa, stoga, u ovoj fazi mjera nije dovoljno razrađena za uvođenje u Akcijski plan energetske učinkovitosti.  U kontekstu predložene mjere treba istaknuti kako je upravo kroz iskazanu mjeru 11. razvidno opredjeljenje Grada o potrebi postepene zamjene postojećeg voznog parka energetski učinkovitim vozilima što će se, kao trend, u odnosu na raspoloživa sredstva, nastaviti i u narednom periodu.  Mjera 11 je uvedena u ovaj Akcijski plan obzirom su sredstva za realizaciju osigurana kroz financiranje i sufinanciranje te je njena realizacija osigurana u implementacijskom periodu do 2024.  Naime, Ministarstvo gospodarstva i održivog razvoja svake tri godine ima obavezu izraditi Nacionalni akcijski plan koji između ostalog sadrži prikaz i ocjenu stanja, potrebe i potrošnju energije te izračun planiranih ušteda energije. Kako bi Ministarstvo što točnije moglo izraditi Nacionalni plan, sve županije i gradovi veći od 35.000 stanovnika dužni su izraditi Akcijski plan i dostaviti ga Ministarstvu.  Stoga Akcijski planovi moraju biti što precizniji, a u njima planirane mjere čija će se implementacija dogoditi u planskom periodu.   * *6. Uvođenje Zelenih parkirališta*   Ne prihvaća se.  Obzirom još uvijek neznatan broj građana posjeduje električno vozilo a broj označenih parkirnih mjesta trenutno ne pokriva parkirne potrebe limitiranje slobodnih mjesta zelenom oznakom, u ovom bi trenutku, moglo proizvesti upravo suprotan učinak - dodatno kretanje automobila na fosilna goriva u potrazi za slobodnim mjestom, što nije u skladu s politikom ovog dokumenta.   * *7. Nabavka električnih urbanih vozila za besplatan prijevoz osoba u pješačkim zonama*   Ne prihvaća se.  Navedene pretpostavke da se smanjuje broj parkirnih mjesta i autobusnih stajališta ne odgovara novoj prometnoj politici.  Naime, uvodi se više od 500 novih parkirnih mjesta a dodatno su izvršene preinake nekih linija Pulaprometa koje su i opremljene novim prometnim stajalištima.  Uvođenje navedenih mjera pratit će se u narednom periodu koji će pokazati na buduće potrebe.   * *8. Nadogradnja sustava javnih električnih bicikli pod nazivom „Bičikleta“*   Ne prihvaća se.  Održavanje sustava „Bičikleta“ ove godine je ugovoreno je s tvrtkom Sustav javnih bicikala d.o.o. koja raspolaže vlastitim voznim parkom običnih i električnih bicikli koje će biti na raspolaganju građanima i posjetiteljima Pule, a osim bicikli flota javnog zelenog prijevoza u ovoj sezoni obogaćena je i električnim romobilima.  Nadalje, o važnosti širenja mreže biciklističkih staza govori i činjenica da je izrada potrebne dokumentacije za uvođenje nove biciklističke rute od Valelunge preko zone Lungo mare i Verudele sve do lučice Delfin prijavljena za sufinanciranje u sklopu programa Nacionalnog plana oporavka i otpornosti.   * *9. Uvođenje sustava Park & Ride*   Prihvaća se.  Predmetna mjere nije inicijalno uvrštena u Akcijski Plan obzirom da je za mjere koje se uvode u Akcijski plan propisan izračun ušteda koje ista generira a ovaj vid mjere nije definiran Pravilnikom o sustavu za praćenje mjerenje i verifikaciju ušteda energije (NN br. 98/21).  No, međutim, obzirom je sustav Park & ride u fazi implementacije - u ovom trenutku nova parkirna mjesta su u visokoj fazi realizacije a planirano povezivanje zone parkirališta autobusnim prijevozom do centra odnosi se na lokacije Mandrač i Gregovica, dok će više lokacija imati mogućnost dolaska u centar romobilima i eventualno biciklima, Akcijski će se plan dopuniti i navedenom mjerom.   * *10. Izmjena pravilnika o unutarnjem redu Upravnog odjela za prostorno uređenje i zaštitu okoliša*   Navedeni prijedlog nije predmet ovog Izvješća.   * *11. Dan zelene energetske učinkovitosti u Puli*   Prihvaća se.  Iako postojeća Mjera 12 generalno obuhvaća i predložene aktivnosti u opisu će se eksplicitno precizirati da će se jednom godišnje organizirati „Dan energetske učinkovitosti“ gdje će se u jednodnevnom edukativno - informativnom događaju građanima prezentirati i kroz razne aktivnosti približiti različiti vidovi energetski učinkovitih aktivnosti. |
| **Troškovi provedenog savjetovanja** | Za provedbu javnog savjetovanja nisu utrošena financijska sredstva. |
| **Napomena** | Ovom Izvješću prilaže se i Nacrt Akcijskog plana energetske učinkovitosti u kojem su izvršene promjene sukladno prihvaćenim prijedlozima. |